19 personer flere end sidste år kom til skade med fyrværkeri nytårsaften, og den udvikling bekymrer flere, viser en lille rundspørge, Ekstra Bladet har lavet på Strøget i København.

I alt kom 117 personer til skade - heraf 39 med øjenskader.

Se også: Nytårsfejring giver 117 personer fyrværkeriskader

Af de 28 med øjenskader, som måtte til behandling på landets skadestuer, var de seks kommet alvorligt til skade - heraf tre børn. Og især de sidste finder folk forfærdeligt .

Tre af dem, Ekstra Bladet talte med, fordelte sig med to for forbud mod privat krudt og en for at beholde retten til fyre krudt af.

Hanne Steen Hansen bryder sig ikke om den voldsomme brug af fyrværkeri og stigningen i ulykker. Foto: Jonas Olufsson

Hanne Steen Hansen, psykolog, Østerbro:

- Det er voldsomt at forbyde fyrværkeri, men alternativet er også voldsomt for de tilskadekomne. Så skal jeg vælge mellem fri ret og ulykker, vil jeg vælge at forbygge ulykkerne med et forbud.

Det har da også grebet om sig, synes jeg. Mængden af krudt er vokset - det hele er blevet værre og værre over de seneste år. Det kan ingen være tjent med. Vi må gøre, som de gør i andre storbyer og overlade affyring af krudt til professionelle fyrværkere.

Hubert Strecker synes ikke at forbud er vejen frem. Foto: Jonas Olufson

Hubert Strecker, restauratør, København:

- Man kan i princippet forbyde alt. Hvis man forbyder udgang efter mørkets frembrud, kan man mindske volden i nattelivet. Og hvis man forbyder krudt, kan man fjerne fyrværkeri-ulykker. Men er det sådan et forbuds-samfund, vi vil have? Nej det synes jeg ikke. Jeg synes, at det er forfærdeligt, at folk får ødelagt deres øjne eller hænder, men det var bedre, om de unge lærte respekt for krudtet og deres omgivelser i øvrigt. Jeg skød raketter af som fire-årig, Men min far havde lært mig alt om respekt og forsigtighed. Jeg synes, at der er her, man skal sætte ind.

Jens Eskelund gik rundt i København med sønnen Aksel, og det var ikke sjovt på grund af den hensynsløse brug af fyrværkeri. Foto: Jonas Olufsson

Jens Eskelund, senior director, Beijing:

- Det tilhører en svunden tid, at folk selv skal rende rundt og fyre krudt af. Selv i Beijing, hvor jeg bor, er fyrværkeriet kommet under kontrol og forvaltes nu af professionelle myndigheder. Jeg gik rundt med familien i København nytårsaften, og der var jo nærmest borgerkrigstilstande. Det var ubehageligt. Unge mænd kastede med deres krudt uden retnings-sans - eller uden at bekymre sig om omgivelserne. Det var voldsomt. Faktisk er det et under, at ikke endnu flere er kommet til skade. Men at tre børn har fået ødelagt deres øjne, er dybt bekymrende. Og den eneste måde man kan forebygge det på, er ved at forbyde privat krudt.